DA Den Europæiske Unions Tidende C 66/27

Meddelelse i henhold til artikel 27, stk. 4, i Rådets forordning (EF) nr. 1/2003 i sag COMP/39.143 — Opel

(2007/C 66/11)

1. INDLEDNING

I henhold til artikel 9 i Rådets forordning (EF) nr. 1/2003 (1), når Kommissionen agter at vedtage en beslutning, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har, og som den har underrettet de pågældende virksomheder om i sin foreløbige vurdering, kan Kommissionen ved beslutning gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind. I overensstemmelse med artikel 27, stk. 4, i samme forordning offentliggør den et kort resumé af sagen og hovedindholdet af de afgivne tilsagn eller den foreslåede fremgangsmåde. Tredjemand kan fremsætte bemærkninger hertil inden for den tidsfrist, som er fastsat af Kommissionen.

2. RESUMÉ

Det foreliggende tilfælde omhandler General Motors Europe's (GME) udlevering af tekniske reparationsinformationer vedrørende Opel/Vauxhall til uafhængige reparatører. Kommissionens undersøgelse har vist, at GME længe efter udløbet af den overgangsperiode, der er fastsat i Kommissionens forordning (EF) nr. 1400/2002 (2), har undladt at frigive visse kategorier af tekniske reparationsinformationer. Da Kommissionen iværksatte sin undersøgelse, havde GME desuden, ifølge Kommissionens foreløbige vurdering, endnu ikke indført et effektivt system, der kunne give uafhængige reparatører adgang til de tekniske reparationsinformationer vedrørende Opel/Vauxhall i ubundtet form. Selv om GME forbedrede adgangen til sine tekniske oplysninger, navnlig diagrammerne om hydrauliske og pneumatiske kredsløb, i løbet af Kommissionens undersøgelse, forekom de oplysninger, der var tilgængelige for de uafhængige reparatører stadig at være ufuldstændige.

I december 2006 indledte Kommissionen en procedure og tilsendte GME en foreløbig vurdering, i hvilken den gav udtryk for det indledende standpunkt, at GME's aftaler med selskabets eftersalgsservice-partnere rejste tvivl om, hvorvidt de er forenelige med EF-traktatens artikel 81, stk. 1.

Ifølge de service- og distributionsaftaler, som GME har indgået med medlemmerne i sit autoriserede net, er disse forpligtet til at udføre en hel vifte af mærkespecifikke reparationsydelser, medens virksomheder, som ønsker at tilbyde en anden og/eller mere målrettet ydelse samt uafhængige reservedelsgrossister er udelukket. Kommissionen var bekymret for, at de mulige negative virkninger af sådanne aftaler kunne blive forstærket af, at GME ikke giver uafhængige reparatører tilstrækkelig adgang til tekniske oplysninger. På basis af Kommissionens foreløbige vurdering kunne en sådan praksis muligvis bidrage til, at de uafhængige reparatørers position på markedet er blevet svækket, hvilket kan have resulteret i, at de uafhængige reservedelsgrossister var konfronteret med et vigende marked. Det har igen medført betydelige ulemper for forbrugerne i form af en væsentlig formindskelse af udbud af reservedele, højere priser for reparationsydelser, forringelse af udbuddet af reparationsværksteder, potentielle sikkerhedsproblemer og utilstrækkelig adgang til innovative reparationsværksteder

Det ser endvidere ud til, at GME's påståede undladelse af at give de uafhængige reparatører tilstrækkelig adgang til tekniske oplysninger medfører, at GME's aftaler med selskabets eftersalgsservice-partnere ikke er omfattet af fritagelsen i forordning (EF) nr. 1400/2002, da denne fritagelse ifølge forordningens artikel 4, stk. 2, ikke gælder, hvis leverandøren af motorkøretøjer nægter at give uafhængige aktører adgang til tekniske oplysninger, diagnoseudstyr og andet udstyr, værktøjer, herunder relevant software, eller den undervisning, der kræves til reparation og vedligeholdelse af disse motorkøretøjer.

Kommissionen nåede endelig frem til det foreløbige standpunkt, at aftalerne mellem GME og de autoriserede reparatører af Opel/Vauxhall formentlig ikke er omfattet af artikel 81, stk. 3, på grund af den manglende adgang til tekniske reparationsinformationer. De mulige effektivitetsgevinster, der opnås ved driften af et udvalgt net af autoriserede reparatører, opvejer tilsyneladende ikke de betydelige negative virkninger på konkurrencen, der er en følge af, at der i øjeblikket ikke gives uafhængige aktører tilstrækkelig adgang til mærkespecifikke tekniske reparationsinformationer, og at det autoriserede Opel/Vauxhall-net beskyttes imod konkurrencepresset fra den uafhængige reparationssektor.

3. HOVEDINDHOLDET AF DE TILBUDTE TILSAGN

GME har tilbudt Kommissionen en række tilsagn for at imødekomme de konkurrencepolitiske betænkeligheder, der kommer til udtryk i den foreløbige vurdering. Det foreslås, at disse tilsagn skal være gældende indtil 31. maj 2010. Disse tilsagn beskrives kort nedenfor og er offentliggjort på engelsk på Generaldirektoratet for Konkurrences hjemmeside http://europa.eu.int/comm/competition/index_en.html.

3.1 Generel oplysningspligt

Det princip, der er bestemmende for omfanget af de oplysninger, der skal gives, er princippet om ikke-forskelsbehandling mellem uafhængige og autoriserede reparatører. På denne baggrund skal GME sørge for, at alle de tekniske oplysninger, det værktøj, udstyr, software og undervisning, der kræves til reparation og vedligeholdelse af selskabets Opel/Vauxhall-motorkøretøjer, og som af GME eller på GME's vegne stilles til rådighed for autoriserede reparatører i en hvilken som helst EU-medlemsstat, også stilles til rådighed for uafhængige reparatører.

Ifølge artikel 4, stk. 2, i forordning (EF) nr. 1400/2002 omfatter »tekniske oplysninger «alle de oplysninger, der stilles til rådighed for autoriserede Opel/Vauxhall-reparatører til reparation eller vedligeholdelse af køretøjer af mærket Opel/Vauxhall. De omfatter især fejlkoder og andre parametre samt den relevante opdatering, der er nødvendig for at arbejde med elektroniske styringssystemer (electronic control units, herefter »ECU«) med henblik på at installere eller omprogrammere indstillinger, der er anbefalet af GME, køretøjsidentifikationsmetoder, reservedelskataloger, arbejdsløsninger som følge af praktisk erfaring, og som vedrører problemer, der er typisk for en bestemt model eller en bestemt serie samt tilbagekaldelsesmeddelelser og andre meddelelser vedrørende reparationsarbejder, der gennemføres gratis inden for det autoriserede reparationsnet.

Adgang til værktøjer omfatter adgang til elektroniske diagnosticeringssystemer og andet reparationsudstyr, værktøjer, samt relevant software, herunder regelmæssig opdatering og eftersalgsservice for sådanne værktøjer.

Det fremgår af begrundelse 26 i forordningen, at artikel 4, stk. 2, ikke forpligter GME til at give uafhængige reparatører adgang til tekniske oplysninger, der kunne give tredjemand mulighed for at frakoble eller afmontere installerede tyverialarmer, omstille elektronisk udstyr eller manipulere (3) med anordninger, der for eksempel begrænser et motorkøretøjs hastighed. GME forpligter sig dog til at give uafhængige reparatører ubegrænset adgang til oplysninger af denne type, hvis de opnår det relevante GME-uddannelsescertifikat (4). Certifikatet udstedes til uafhængige reparatører umiddelbart efter uddannelseskursets afslutning.

Hvis GME skulle påberåbe sig undtagelsen i begrundelse 26 som begrundelse for at tilbageholde visse tekniske oplysninger for uafhængige reparatører, har selskabet forpligtet sig til at sikre, at de tilbageholdte oplysninger begrænses til det omfang, der er nødvendigt for at opnå den i begrundelse 26 omhandlede beskyttelse, samt sikre, at mangelen på de pågældende oplysninger ikke hindrer uafhængige reparatører i at udføre andre end de i begrundelse 26 anførte operationer, herunder arbejder på anordninger som motorstyresystemer, airbags, forstærkere til sikkerhedsbælter eller centrallåskomponenter.

3.2 Medier

I overensstemmelse med artikel 4, stk. 2, i forordningen skal de tekniske oplysninger stilles til rådighed på en måde, der står i et rimeligt forhold til de uafhængige reparatørers behov. Det indebærer, at der ikke gives adgang til oplysningerne i ubundtet form, og at der ved prisfastsættelsen skal tages hensyn til, i hvilket omfang de uafhængige reparatører bruger oplysningerne.

GME lægger alle tekniske oplysninger vedrørende modeller, der er lanceret efter 1996, på TI-websiden og sørger for, at alle opdaterede tekniske oplysninger til enhver tid er tilgængelige på websiden eller eventuelt efterfølgende websider. Endvidere sørger GME til enhver tid for, at websiden er let at finde og giver et serviceniveau, der svarer til det, der opnås ved de metoder, der benyttes for at gøre tekniske oplysninger tilgængelige for medlemmer af det autoriserede Opel/Vauxhall-net. Hvis GME eller et andet selskab, der handler på GME's vegne, gør bestemte tekniske oplysninger tilgængelige for autoriserede reparatører på et bestemt EU-sprog, garanterer GME, at denne sprogversion af oplysningerne omgående lægges på TI-websiden.

Oplysninger vedrørende kataloget for elektroniske reservedele findes ikke på TI-websiden i øjeblikket, men GME vil blive anset for at opfylde tilsagnene, hvis disse oplysninger lægges på nettet inden 31. december 2007. Som kortsigtet løsning kan dette katalog fås ved henvendelse til GME Calle Centre, som efter anmodning omgående sender de ønskede katalogsider pr. fax på et af de sprog, som kataloget foreligger på, til en pris på 1 euro pr. side (+ 3,9 % ekspeditionsgebyr) til uafhængige reparatører. Hertil kommer telefongebyr efter lokal takst.

Hvad angår strømskemaer lægger GME alle de skemaer på TI-websiden, der er oprettet i eller konverteret til digitalt format til brug for de autoriserede Opel/Vauxhall reparatører i EU. De resterende skemaer, som vedrører visse modeller (5), som blev lanceret efter 1. januar 1997 og som ikke findes i digitalt format, kan fås ved henvendelse til GME Call Centre Dette center arbejder på alle de sprog, der er nødvendige, for at undgå direkte eller indirekte diskrimination mellem uafhængige reparatører og Opel/Vauxhall-reparatører, idet der tages hensyn til, under hvilke vilkår de autoriserede reparatører har adgang til strømskemaerne. Strømskemaerne faxes omgående i de mindste pakker, som uafhængige reparatører normalt har brug for for at udføre et reparationsarbejde, og på samme vilkår, som gælder for de autoriserede Opel/Vauxhall-reparatører. GME forpligter sig til at fastholde de betingelser, der i øjeblikket gælder for strømskemaer, som ikke findes i digitalt format, i den periode, tilsagnene er gældende.

Med hensyn til adgangen til TI-websiden forpligter GME sig til at foretage en forholdsmæssig opdeling af gebyrerne efter time, dag, uge, måned og år til en pris på henholdsvis 4 EUR, 30 EUR, 100 EUR, 300 EUR og 3 700 EUR. Ved det første besøg på TI-websiden betales et éngangs-registreringsgebyr på 15 EUR + 3,9 % i ekspeditionsgebyr. Ved tegning af et årsabonnement til TI-websiden eller ved betaling af et særskilt månedsabonnement på 100 EUR opnås der adgang til Tech1/Tech2 SWDL (Diagnostic Tester Software Download). GME forpligter sig til at fastholde denne gebyrstruktur og til ikke at forhøje gebyrniveauet over den gennemsnitlige inflationstakt inden for EU.

3.3. Princip for minimusstandarder

GME's tilsagn gives med forbehold af eventuelle nuværende eller fremtidige krav i Fællesskabet eller i national lov, der udvider omfanget af de tekniske oplysninger, som GME skal gøre tilgængelige for uafhængige aktører, og/eller foreskriver mere fordelagtige metoder til at gøre sådanne oplysninger tilgængelige.

3.4. Bilæggelse af tvister

GME udpeger sin egen »ombudsmand «til behandling af klager, der indgives af uafhængige reparatører vedrørende adgang til tekniske oplysninger. Efter modtagelse af en klage fra en uafhængig reparatør tilsender ombudsmanden senest tre uger efter modtagelsen af den fuldstændige klage et svar fra GME til den uafhængige reparatør. Hvis klageren ikke accepterer GME's svar, forpligter GME sig til at acceptere en mæglingsordning for løsning af tvister vedrørende levering af tekniske oplysninger. I så fald udpeger hver part i tvisten en sagkyndig, og de to sagkyndige kan i fællesskab beslutte at udpege en tredje sagkyndig.

Mæglingen finder sted i den medlemsstat, hvor klageren har sit forretningssted. Den skal foregå på det officielle sprog på mæglingsstedet. Mæglingen udelukker ikke muligheden for at anlægge sag ved den kompetente nationale domstol

4. OPFORDRING TIL AT FREMSÆTTE BEMÆRKNINGER

Med forbehold af resultatet af markedstesten agter Kommissionen at vedtage en beslutning i henhold til artikel 9, stk. 1, i forordning (EF) nr. 1/2003, hvorved de tilsagn, der er sammenfattet ovenfor og offentliggjort i fuldt omfang på Internettet på Generaldirektoratet for Konkurrences hjemmeside (6), erklæres for bindende. I overensstemmelse med artikel 27, stk. 4 i forordning (EF) nr. 1/2003 opfordrer Kommissionen interesserede tredjeparter til at fremsætte deres bemærkninger til de foreslåede tilsagn. Bemærkningerne skal være Kommissionen i hænde senest en måned efter datoen for offentliggørelse af denne meddelelse. Bemærkningerne kan sendes til Kommissionen pr. e-mail til comp-infotech@ec.europa.eu, pr. fax ((32-2) 296 29 11) eller pr. post med angivelse af reference COMP/39.143 — Opel, til følgende adresse:

Europa-Kommissionen Generaldirektoratet for Konkurrence Registreringskontoret for Kartelsager J-70 B-1049 Bruxelles

Under den senere procedure kan det efter offentliggørelsen af denne meddelelse blive nødvendigt eller hensigtsmæssigt at stille et resume af bemærkningerne til rådighed for de parter, der har afgivet tilsagn. De bedes med henblik herpå identificere eventuelle fortrolige oplysninger eller forretningshemmeligheder. Der vil blive taget hensyn til berettigede anmodninger om fortrolig behandling.

(1) EFT L 1 af 4.1.2003, s. 1.

(2) EFT L 203 af 1.8.2002, s. 30.

(3) Dvs. ændre den oprindelige indstilling af et ECU på en måde, der ikke er anbefalet af GME

(4) Gebyrerne for uddannelsescertifikatet er de samme for autoriserede og uafhængige reparatører, og GME forpligter sig til at fastholde disse gebyr på samme niveau i den periode, tilsagnene gælder. Uddannelsen omfatter (i) et to-dags uddannelseskursus med instruktør (pris mellem 115 EUR og 230 EUR pr. dag afhængigt af det nationale marked) og (ii) et 1-dags Tech2 webbaseret uddannelseskursus (pris mellem 30 EUR og 50 EUR pr. dag afhængigt af det berørte nationale marked). Uddannelsen forestås af GM Academy.

(5) Heraf er kun to (Agila og Movano) stadig i produktion og for begges vedkommende er skemaerne for deres varianter, der blev lanceret i 2002, tilgængelige på TI websiden. De eneste modeller, hvor skemaerne kun er tilgængelige via GME Call Centre, er Arena og Sintra, fordi produktionen heraf blev standset i 1999 og 2001. Hvad angår de resterende modeller, indeholder TI-websiden strømskemaeer for de varianter, der blev lanceret i 2002 (Astra-G, Frontera-B, Zafira-A) eller i 2003 (Speedster).

(6) http://europa.eu.int/comm/competition/index_en.html